# Х1урхъила урга даражала цах1набси багьудила школала мезла ва литературала муг1яллимтала методобъединениеличиб барибси доклад.

**Тема «Даргала литературала дурсрачиб драматургия руркъни»**

 **Хlядурбарибси дарган мезла**

 **ва литературала мугlяллим**

 **Гlямарова Нурият Гlисаевна**

 **2016 дус.**

Даргала школабазир драмала произведениеби руркъули сари 5 класслизирад дех1дихьили. 5 классла буч1антас гьалабихьили саби Г1.Абу-Бакарла «Умц1усини бургу» бик1уси пьеса.Г1ур драматургияла произведениеби руркъни даимбирули саби 8 класслизиб.Ишаб гьамаддеш алк1ули саби,буч1антани пьеса се сабил балух1ели. Ишар гъай сари Р.Нуровла «Зулму» бик1уси пьесаличила.Цаибил дарс харжбарес чебиркур пьесала цах1набси характеристикалис. Ишаб бек1либиубси методли биэс бирар цах1набли пьесаличила хабар бурни. Ил хабарлизи кадурхути сари пьесала тема, масъала,жал(конфликт) белгидарни,мяг1на кабизахъни. «Зулму» пьеса авторла г1ямруличил бархбасунси произведение саби. Хабар бурнила метод 8 класслизиб 5 класслизибсигъуна ах1ен.Эгер 5 кл-зиб гьарил баркьуди, гьар г1яламат , гьарил анц1букь учительла хабарлизит1инт1ли кадурхули диалли, 8 кл-зир харлис хьулчили диэс дирар дег1лара мяг1ничерти анц1букьуницун, амма илдазиб пьесала цах1набси бух1набуц г1ячихъбиэс г1яг1ниси саби. Пьесала тема саби Октябрьла революциялис гьаларти дубурлантала г1ямрулизиб хьунул адамла жапаси кьисмат.Масъала саби-ил кьут1кьуси кьисмат бугали ва, тяп саби лебсиван, чебаахъни. Мяг1на саби- хьунул адамла талих1 илала ихтиюртала азаддешлизиб биъни тасдикьбарни.

 Г1ур учительли класс пьесала бут1акьянчибачил тянишбиру – яра жузлизибад белч1и, яра мух1лили бурили. Амма балбикили бирар мух1лили буралли- ярга х1ясибли.Бут1акьянчиби бурили г1ергъи, учиткль вех1ирхьр сюжет якьинбирес. Эгер 5 ибил класслизиб сюжет анц1букьунала гьаб-г1ергъидеш х1ясибли гьргбирули виалли, 8 класслизив учитель царх1ил тях1яркад арукьес г1яг1ниси сай- сюжетла шух1ярила хасдеш х1ясибли. Чичибад бех1бихьес г1яг1нисив хабар бурни?! Г1яличибад ва Х1ялиматличибад, сенах1енну зулмулис хьулчи бетаурти илди сабину! Бег1ла гьалаб бурес г1яг1ниси саби илди мурул- хьунул тухъси яшавла адамти биъниличила. Ил даража марбирули саби илдала хъа бух1набуцлира.

 Х1ялиматра Г1ялира рурси Г1яйшатла кьисматли гьалаксаахъурли саби –ил чис шери редес г1яг1нисил , жигарли белгибирули саби. Нешла урк1и Зулпукьарличи ,юзбаши Мяммала уршиличи,кабизурли саби. Амма Г1ялис дурх1я г1ях1илзули ах1ен.Х1ялиматлис биалли илала авара агара- илала бек1сигъуна мурад гуяв давлачевси виънилизиб саби. Х1ялиматли мурулла ихтиюртира сунези лурцули сари. Х1ялимат абдалси хьунул адам ах1ен. Ил даража чебаэсли саби Х1ялиматла монологлизиб.

 Учительли хабар бурух1ели ,дуркьа г1ядатунала зарал чебиахъес г1яг1ниси саби. Рурсиличи ,тяп нешван ,зулмукарси сай дудешра . Учительлии класслизиб буруси саби марти дигай агарли хъали-ц1ала талих1 биэс х1ебирниличила- сегъуналра давлали дигайла мер х1ебуцниличила. Учительли лебилра хабар каргьуси саби образунала система х1ясибли, цараван буралли,образунала цаличи ца гъамдеш х1ясибли. Г1яйшатла х1яланачи зулму барнилизиб белгиси мер бурцули саби дина агьлулира.Учительли ц1акьбарили буресс г1яг1нибиркур бусурман динни хьунулл адамла ихтиюрти мурталра ч1умали дялч1ниличила , бусурман дин давлачебтала шайчиб бирниличила, дина агьлу макружуни ва х1ярамзадаби сабниличила. Динна агьлу х1якьикьат х1ясибли пикрибик1ар ва вяшбик1ар. Пьесала сюжетлизиб мяг1ничебси мер буцили саби Мяммала образли. Илала мяг1ничебдеш х1якимдешла масъала ахъбуцнилизиб саби. Х1якимдеш Р.Нуровли халати духудешла даража сабливан х1ясиббирули сай.Юзбаши Мяммала образ белк1унси саби,илдигъунти х1якимти х1ебиахъес багьандан. Мямма х1якимдешли хамварили сай.Илини адамти селизилра бирули ах1ен. Билхъаличир къарширикибси Х1ялиматлизи илини ишдигъунти гъай дурули сай: «Ца-к1ел эмх1е туснакъбарира, цараванси барибсира х1ебиуб».

 Р.Нуровли пьесализиб вершаби-х1якимтас х1ялалти адамти уббедлугули, адамти балт1ули сай . «Зулму» пьесала бек1либиубси кьадри драматург Р.Нуровли жи- сагаси т1алаб арзнилизиб ва бирхауди бихьесли чебаахънилизиб саби.Автор ил масъала арзес г1ях1ил бажардиикили сай.

 К1иибил дарсличиб пьеса ролани х1ясибли ученикунази буч1ахъуси саби. Цах1наб пьеса илкьяйда белч1ес замана агара- дег1лара мяг1ничерти бут1ни делч1ес г1яг1нибиркур. Масала, цаибил ,урег-ибил анц1букь. Учительли ролани дуч1нила даражаличи пикри бях1чииуси саби.

 Х1ябъибил дарсличиб анализла метод балбикибси саби. Анализлизи кадурхути сари образуни кьиматладирни, баркьудлуми ва анц1букьлуми пикридирни. Илгъуна барес чебиркур касибти суалти гьаладирхьули-масала, ишдигъунти : 1)Сегъунтив Г1яйшатла бег1ти? 2) Бархьси бирулив илдани? Ва ц.

 Авъибил дарсличиб теория руркъуси саби. Драма се сабил бурес г1яг1нибиркур. Г1яйшатла дигай ц1ахдариб Муса Сибирьлизи вархьнилира ,сенк1ун ил чарулхъанал х1елхъанал, белгили ах1ен . Дец1 к1инали халабаиб. Мусара Г1исара туснакъбариб- илра драмала лишан саби. Драмализиб игитуни, дахъал къиянти ахъили,чула мурадличи биур. Илдигъунти саби «Зулму» пьесала игитунира.